Source: https://domov.sme.sk/c/3092179/majsky-ziadal-o-prepustenie-z-vazby-na-kauciu.html
Timestamp: 2017-09-21 14:37:48+00:00
Document Index: 928024

Matched Legal Cases: ['súd ', 'súd ', 'súd ', 'Súd ', 'súd ', 'súd ', 'súd ']

Majský žiadal o prepustenie z väzby na kauciu - domov.sme.sk
Majský žiadal o prepustenie z väzby na kauciu
Bratislava 13. januára (ČTK) - Podnikateľ Jozef Majský obžalovaný z tunelovania skrachovaných nebankových spoločností BMG Invest a Horizont Slovakia požiadal prostredníctvom advokáta Špeciálny súd o prepustenie ...
13. jan 2007 o 9:38 ČTK
Podnikateľ Jozef Majský predvedený pred Špeciálny súd v Pezinku(Zdroj: Archív SME)
Bratislava 13. januára (ČTK) - Podnikateľ Jozef Majský obžalovaný z tunelovania skrachovaných nebankových spoločností BMG Invest a Horizont Slovakia požiadal prostredníctvom advokáta Špeciálny súd o prepustenie z väzby, pričom ponúkol aj finančnú záruku. Napísal to dnes denník Nový čas, ktorému to potvrdil Majského advokát Peter Filip. Podľa denníka sa chce Majský dostať z väzenia na kauciu 500.000 korún.
Špeciálny súd, na pôde ktorého bude v pondelok pokračovať pojednávanie v kauze tunelovania skrachovaných nebankových subjektov, informáciu o kaucii nepotvrdil, ani nevyvrátil. "Súdu bola doručená žiadosť o prepustenie obžalovaného Jozefa M. z väzby. Súd sa ňou bude zaoberať v priebehu hlavného pojednávania," povedala hovorkyňa Špeciálneho súdu Katarína Kudjáková.
Podnikateľ je za mrežami od konca novembra. Najvyšší súd vlani 19. decembra zamietol jeho sťažnosť voči rozhodnutiu Špeciálneho súdu, ktorý ho poslal do väzby. Podľa Majského advokáta bolo vzatie podnikateľa do väzby nezákonné. Filip tento týždeň podal dovolanie na ministerstvo ministerstvo spravodlivosti, ktoré by mohlo zvrátiť rozhodnutie Najvyššieho súdu.
Špeciálny súd, ktorý sa zaoberá najmä korupciou a prípadmi organizovanej kriminality, nechal podnikateľa zatknúť koncom novembra po tom, čo sa údajne nezdržiaval na bratislavskej adrese, ktorú uviedol úradom.
Polícia zatkla Majského po prvý raz v októbri 2002. Po prepustení z väzby ho zadržali v januári nasledujúceho roka v Česku. Vo väzobnej cele zostal s malou prestávkou až do augusta 2004, keď ho generálny prokurátor Dobroslav Trnka prepustil na slobodu. Majský dlhodobo nechodil na súdne pojednávania. Ospravedlňoval to zdravotnými problémami, pričom bol aj hospitalizovaný.
Podnikateľ, ktorému v 90. rokoch patrilo viacero veľkých firiem aj slovenských médií, podľa obžaloby spolu s Patrikom Pachingerom a Dávidom Brtvom nezákonne vybral zo skrachovaných nebankových spoločností asi 800 miliónov korún, za čo im hrozí 15 rokov väzenia.
Špeciálny súd tento týždeň uznal za vinných z podvodu troch bývalých manažérov skrachovaných nebankových spoločností Horizont Slovakia a BMG Invest. Hlavný odsúdený Vladimír Fruni by mal ísť do väzenia na 11 rokov a šesť mesiacov, súd nariadil aj prepadnutie jeho majetku.